Fokozott adóellenőrzésekre számítanak a nemzetközi cégek vezetői - Adózóna.hu
//adozona.hu/nemzetkozi_kozossegi_adozas/Nemzetkozi_cegek_adozasi_nehezsegei_5EAQO8
2020.01.14., 15:08 Frissítve: 2020.01.14., 13:56
Elbizonytalanítják a vállalatokat a nemzetközi adózás területén a világszerte bevezetett reformok, illetve a Gazdasági Együttműködési és Fejlesztési Szervezet (OECD) digitális gazdaság adóztatását célzó erőfeszítései – derül ki az EY hétszáz adóvezető megkérdezésével készült globális felméréséből. A legtöbben a transzferárazás területén számítanak lényegesen több ellenőrzésre és bírságra.
Tíz számviteli vezető közül csaknem nyolc (79 százalék) bizonytalannak tartja a mai nemzetközi adókörnyezetet, 42 százalékuk ráadásul „jelentősen” vagy „rendkívüli mértékben” kockázatosnak látja a kialakult helyzetet. Az adózással kapcsolatos aggodalmak három fő oka a hatóságok közötti fokozott információmegosztás, a nyilvánosságra hozott adatok miatti reputációs kockázat, valamint a következetesség hiánya az adóhatóságokkal folytatott kommunikáció során.
A legkritikusabb területnek az árumozgások (64 százalék), a csoporton belüli pénzügyi szolgáltatások (41 százalék) transzferárazását tartják a megkérdezett vezetők. Érdekes, hogy ehhez képest a hozzáadottérték-adót (héa) vagy az áru- és szolgáltatásadót (gst) csak a vezetők egyharmada véli kockázati szempontból kritikusnak.
A transzferár-szabályozás továbbra is kiemelt figyelmet kap a multinacionális vállalatok ellenőrzése során, az adóhatóságok ugyanis nem elégedettek a cégcsoportok gyakorlatával. Ennek egy példája a digitális gazdaság adóztatását célzó OECD-projekt, amely szerint a gazdaság technológiai fejlődése bizonyos körülmények között szükségessé teheti a transzferárazási alapelvek jelentős újragondolását is – mondta Lipták Zoltán, az EY partnere.
Hozzátette: a felsővezetők prioritási listájának élén kell szerepelnie az alkalmazott értéklánc-modellek és transzferárazási stratégiák rendszeres felülvizsgálatának. A jövőben többek között érdemes gyakrabban előzetes ármegállapítási eljárást indítani (APA), hiszen ezzel a kockázatkezelési módszerrel a vállalatok döntő többsége elégedett.
multicég